Hrvatsko knjižničarsko društvo (u daljnjem tekstu: HKD) na svojoj 39. redovnoj skupštini održanoj u Splitu, 16. listopada 2014. godine donijelo je Strategiju za javno zagovaranje HKD-a 2015.-2020.

**Strategija za javno zagovaranje HKD-a 2015.-2020.**

# U Strateškom planu Hrvatskoga knjižničarskog društva: 2013.–2015.[[1]](#footnote-1) SWOT analizom su utvrđene slabosti daljnjeg napretka i razvoja knjižničarstva (nepostojanje strateških dokumenata, slaba marketinška osviještenost i iskustvo promotivnog djelovanja pa stoga i posljedično nedovoljna prisutnost i prepoznatljivost djelatnosti u javnosti, nedovoljan broj aktivnih članova, nedostatak jačih partnerstva i iskustva suradnje, slab utjecaj na donositelje odluka i financijska ovisnost o državnom proračunu).

# Prijetnje daljnjem razvoju knjižničarstva predstavljaju opće društveno ekonomsko stanje u zemlji, no posebno upozoravamo na moguću prijetnju smanjenjem sredstava za obavljanje knjižnične djelatnosti (nabava novih izvora informacija tiskanih i elektroničkih, ulaganja u informatičku infrastrukturu) i kao najvažniju prijetnju opstojnosti razvoja knjižnica i knjižničnih usluga - nemogućnost zapošljavanja novih stručnih djelatnika.

#  Uvjereni da prijetnje pozivaju na organiziranije aktiviranje zajedničkih akcija knjižničara i javnosti, kojima možemo otkloniti barem neke od navedenih slabosti uz provođenje jasnog plana zagovaranja ciljeva i zadaća zacrtanih u Statutu Društva, Komisija za javno zagovaranje, nakon prijedloga prvog HKD-ovog strateškog dokumenta o javnom zagovaranju usvojenog na 36. Skupštini HKD-a 2008. godine u Puli, predlaže 39. Skupštini Hrvatskoga knjižničarskog društva ove Smjernice za javno zagovaranje na usvajanje.

 Strategija za javno zagovaranja HKD-a temelji se na temama od posebnog interesa za knjižničarsku struku istaknutih u Strategiji zagovaranja Hrvatskoga knjižničarskog društva za razdoblje 2008.-2010., EBLIDA-inim dokumentima Europske knjižnice i izazovi e-nakladništva te Pravo na e-čitanje, IFLA-inoj Izjavi o knjižnicama i razvitku i Lionskoj deklaraciji, kao i ciljevima Europske godine 2015., godine podizanja svijesti o pomoći, uključivanju mladih usavršavanju politika i Europske godine 2016., godine protiv nasilja nad ženama.

**Opći ciljevi**

Uvažavajući ciljeve zacrtane u Statutu, promjeneuzrokovane ekonomskom krizom i smanjenjem sredstava za financiranje znanosti i kulture, smanjenjem broja članova Društva i prestankom djelovanja pojedinih regionalnih društava, zbog važnosti usvajanja i provedbe dokumenta **Strategija hrvatskog knjižničarstva : 2015.-2020.** i **Zakona o knjižnicama i knjižničnoj djelatnosti,** Hrvatsko knjižničarsko društvo će se u sljedećem razdoblju nastaviti zalagati i usmjeravati svoje zagovaračke aktivnosti široj javnosti i donositeljima odluka, surađujući s tijelima javne vlasti, udrugama i organizacijama civilnog društva u zemlji i inozemstvu u cilju poticanja osiguranja slobodnog pristupa informacijama i znanju. Pojačano će se okrenuti i stručnoj knjižničnoj zajednici i zagovarati vrijednosti knjižničarske struke i važnost članstva u profesionalnim udrugama.

 Zagovarati će jačanje Hrvatskoga knjižničarskog društva i regionalnih knjižničarskih društava kao njegovih sastavnica, držeći da uspješno javno zagovarati mogu samo jake strukovne udruge.

* 1. **Poticanje osiguravanja slobodnog pristupa informacijama i znanju**

Povećan pristup informacijama i znanju, poduprt općom pismenošću, bitan je potporanj održivoga razvoja, a knjižnice kao jedinstvene ustanove koje potiču razvoj pismenosti, obrazovanja i cjeloživotnog učenja te osiguravaju pravični pristup informacijama i znanju u društvu, poboljšavaju živote ljudi.Knjižnična djelatnost je važan čimbenik u izgradnji demokratskog društva i stoga od javnog interesa za Republiku Hrvatsku, te će sekod osnivačazagovarati osiguranje slobodnog pristupa znanju kroz partnerstva knjižnica, nakladnika i srodnih dionika radi dobrobiti korisnika.

**Prioriteti**:

* **Pristup e-izvorima**

Mjere:

* poticanje i organizacija zajedničkih skupova (o korištenju e-izvora u knjižnicama i slobodnom pristupu znanju, autorskim pravima i drugim srodnim temama)
* poticanje razvoja partnerskih odnosa u provedbi i osiguranju dostupnosti e-izvora na nacionalnoj razini
* poticanje izrade platforme za posudbu e-knjige
* poticanje uspostave Hrvatske digitalne knjižnice

Nositelji: HKD-upravna i stručna tijela, regionalna društva, predstavnici HKD-a u Hrvatskom knjižničnom vijeću.

* **Jačanje građanstva**

Mjere:

* poticanje javnih rasprava vezanih uz šire sudjelovanje i angažman građana u donošenju odluka koje se odnose na ostvarivanje javnog interesa kako na lokalnom tako i na nacionalnom nivou.

Nositelji: Glavni odbor HKD-a, članovi regionalnih društava, predstavnici HKD-a u Hrvatskom knjižničnom vijeću.

1. **Jačanje Hrvatskoga knjižničarskog društva i osposobljavanje njegovih**

**članova za unapređivanje knjižnične djelatnosti**

Hrvatsko knjižničarsko društvo kao nacionalna udruga hrvatskih knjižničara osnovana je radi promicanja knjižničarske struke i djelatnosti te osiguravanja profesionalnog statusa knjižničara, a kao suosnivač Centra za stalno stručno usavršavanje, potiče cjeloživotno obrazovanje knjižničara. Organiziranjem ili suorganiziranjem stručnih ili znanstvenih skupova, poticanjem izrade pravilnika, normi i drugih propisa iz područja knjižničarstva, jača sposobnosti knjižničara i unapređuje knjižničnu djelatnost. U tom smislu potrebno je organizacijski ojačati HKD-e u smislu učinkovitosti rada njegovih tijela i kompetentnosti njegovih članova na liderskom i zagovaračkom planu s posebnim osvrtom na način djelovanja regionalnih društava.

**Prioriteti:**

* **Usklađivanje organizacijske strukture HKD-a s odredbama Zakona o udrugama.**

Mjere:

* + Izmjene Statuta HKD-a

Nositelji: HKD – upravna i stručna tijela

* **Jačanje sposobnosti javnog zagovaranja i drugih oblika stalnog stručnog usavršavanja**

Mjere:

* + organizacija stručnog usavršavanja na lokalnoj i regionalnoj razini, uključujući i radionice za javno zagovaranje
	+ izrada Smjernica/Priručnika za javno zagovaranje
	+ organizacija stručnih i znanstvenih skupova
	+ provođenje zaključaka i objavljivanje publikacija

Nositelji: HKD- upravna i stručna tijela, regionalna društva

* **Jačanje utjecaja i vidljivosti HKD-a**

Mjere:

* osmišljavanje zajedničkih projekata HKD-a i regionalnih društava te društava iz regije u svrhu stvaranja aktivne suradnje i partnerstva među knjižnicama i knjižničarima
* osuvremenjivanje mrežnih stranica HKD-a i mrežnih stranica regionalnih društava
* jačanje marketinških aktivnosti - promoviranje članova, poticanje aktivnosti na društvenim mrežama, motiviranje članova kroz razne oblike neformalnih sastanaka, stalni razvoj novih sadržaja na mrežnim stranicama Društva, objavljivanje postignuća pojedinih akcija ili programa
* jačanje utjecaja u javnosti objavljivanjem izjava i otvorenih pisama kao reakcija na kršenje prava knjižničara te kršenje etičkog kodeksa Hrvatskoga knjižničarskog društva
* poticanje na izradu Smjernica za zagovaranje u medijima sa svrhom jačanja utjecaja u javnosti

Nositelji: HKD - upravna i stručna tijela, regionalna društva

**Vezano uz već spomenute izvore za izradu ovog dokumenta pozivamo se i na zaključke HKD-ovog 1. okruglog stola za javno zagovaranje održanog u Splitu u svibnju 2014. te predlažemo Okvirni program za sljedeće dvogodišnje razdoblje.**

**Okvirni programi zagovaračkih aktivnosti: 2014.-2016.**

1. **Program na lokalnoj (zavičajnoj) razini** – osposobiti knjižničare i ostale građane koji su spremni zagovarati interese knjižnica, te stvarati lokalne mreže zagovarača; poticati knjižnice na pojačanu suradnju s korisnicima knjižničnih usluga, volonterima i različitim udrugama građana u cilju razvoja inovativnih programa i usluga.

 Nositelji: HKD, regionalna društva, knjižnice i knjižničari uz koordinaciju CSSU

1. **Program na regionalnoj/županijskoj razini** – putem regionalnih društava povezati knjižničare te ih osposobiti i motivirati za zagovaranje zajedničkih ciljeva (besplatnog korištenja knjižničnih usluga, osiguranje mreže županijskih bibliobusnih službi, primjereno financiranje nabave knjižnične građe i baza podataka) i aktivno uključiti u upravna i stručna tijela Hrvatskoga knjižničarskog društva.

Nositelji: HKD - Glavni odbor, članovi HKD-a u Stručnom vijeću županijskih narodnih matičnih knjižnica i Stručnom vijeću sveučilišnih matičnih knjižnica.

1. **Program na nacionalnoj razini** – putem članova Hrvatskoga knjižničarskog društva aktivnije zagovarati izgradnju hrvatskog knjižničnog sustava i podsustava, jačati partnerstvo sa srodnim udrugama i institucijama i sektorima i stvarati jake mreže zagovarača radi dostupnosti i osiguranja slobodnog pristupa e-izvorima te provedbe Strategije hrvatskog knjižničarstva : 2015.-2020. i Zakona o knjižnicama i knjižničnoj djelatnosti.

Nositelji: HKD – članovi upravnih i stručnih tijela te predstavnici u Hrvatskom knjižničnom vijeću i drugim stručnim tijelima na nacionalnoj razini, članovi HKD-a u Stručnom vijeću sveučilišnih matičnih knjižnica i Stručnom vijeću županijskih narodnih matičnih knjižnica, kao i Hrvatskoj udruzi školskih knjižničara i Hrvatskoj mreži školskih knjižnica.

1. **Program na međunarodnoj razini** – nominiranjem istaknutih članova HKD-a, aktivno sudjelovati u radu međunarodnih udruga, uključivati se u međunarodne kampanje te organizirati sastanke međunarodnih tijela u našoj zemlji. Posebnu pažnju treba posvetiti nastavku započete suradnje s knjižnicama i knjižničarskim udrugama u regionalnom okruženju.

Nositelji: HKD - članovi upravnih i stručnih tijela, predstavnici HKD-a u međunarodnim udrugama, te članovi HKD-a koji sudjeluju u međunarodnim projektima.

Radi uspješnog ostvarivanja dvogodišnjeg plana (naročito u odnosu na prve tri razine djelovanja) predlažemo osmišljavanje nacionalne kampanje za poticanje knjižničarskog aktivizma s posebnim osvrtom na jačanje daljnjeg razvoja naših regionalnih društava i uspostavu aktivnije suradnje s knjižnicama pod nazivom:

  ***Budimo aktivni - zagovarajmo zajedno!***

Nositelji izrade prijedloga kampanje: HKD/Komisija za javno zagovaranje u suradnji s Glavnim odborom i Stručnim odborom HKD-a, regionalna društva, radna povjerenstva

Za sve spomenute aktivnosti potrebno je što prije razraditi akcijski plan, vrijeme izvođenja i način praćenja predloženih mjera. Nakon prvog programskog razdoblja 2014. – 2016. potrebno je sačiniti evaluacijsku analizu od strane nositelja programa, korisnika programa, interne knjižničarske javnosti i drugih neovisnih stručnjaka, a sva postignuća objaviti na mrežnim stranicama društva.

Na temelju SWOT analize 40. Skupština HKD-a može predložiti smjernice javnog zagovaranja za naredno dvogodišnje razdoblje.

1. Interni, neobjavljeni dokument [↑](#footnote-ref-1)